**O b r a z l o ž e nj e**

**Nacrta Cjenika komunalnih i ostalih usluga na području Općine Sirač**

**Pravni temelj: članak 20. Zakona o komunalnom gospodarstvu (Narodne novine, broj 26/03-pročišćeni tekst, 82/04, 110/04, 178/04, 38/09, 79/09, 153/09, 49/11, 84/11, 90/11, 144/12, 94/13, 153/13, 147/14), članak 13. Zakona o grobljima (Narodne novine, broj 19/98, 50/12) i članak 32. Statuta Općine Sirač (Županijski glasnik Bjelovarsko-bilogorske županije, broj 19/09, 06/10, 03/13)**

Općina Sirač temeljem dosadašnjeg vršenja komunalnih i pogrebnih usluga, kao i iznajmljivanja društvenih domova uočila je određene nejasnoće i poteškoće u radu s korisnicima usluga, sijedom čega je utvrđena potreba jasnijeg i detaljnijeg definiranja cjenika komunalnih i pogrebnih, te ostalih usluga.

Statutom Općine Sirač (Županijski glasnik Bjelovarsko-bilogorske županije, broj 19/09, 06/10, 03/13), člankom 32. propisano je da Općinsko vijeće Općine Sirač donosi odluke i druge opće akte koji su mu stavljeni u djelokrug zakonom i podzakonskim aktima.

Prijedlog Cjenika predstavlja opći akt kojim Općina Sirač utvrđuje cijene komunalnih i pogrebnih usluga, cijenu takse za radove na uređenju grobnih mjesta, cijenu zauzimanja grobnog mjesta, kao i cijenu grobnica i grobnih okvira na novom groblju u Siraču, naknadu za održavanje grobnih mjesta, te naknadu za korištenje društvenih domova, drugih prostora i opreme.

Opći akt se donosi i usvaja na vrlo formalan način propisan Zakonom o pravu na pristup informacijama (Narodne novine, broj 25/13, 85/15). Prema članku 11. istoga Zakona, jedinice lokalne i područne (regionalne) samouprave dužne su provoditi savjetovanje s javnošću pri donošenju općih akata odnosno drugih strateških ili planskih dokumenata kad se njima utječe na interese građana i pravnih osoba. Savjetovanje s javnošću započeti će internetskom objavom nacrta cjenika na službenim web stranicama Općine Sirač [www.sirac.hr](http://www.sirac.hr).

Nakon provedenog savjetovanja s javnošću, izrade izvješća o provedenom savjetovanju sa zainteresiranom javnošću, te prihvaćanja ili odbijanja prijedloga i mišljenja, nacrt Cjenika komunalnih i ostalih usluga na području Općine Sirač uputit će se na donošenje Općinskom vijeću Općine Sirač.